**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 43-ТОТО НАРОДНО СЪБРАНИЕ**

**ДО**

**Г-Н ПЕТЪР МОСКОВ**

**МИНИСТЪР НА ЗДРАВЕОПАЗВАНЕТО**

**ВЪПРОС**

**От Кристиан Вигенин и Емил Райнов, народни представители от ПГ БСП ЛБ**

Съгласно чл. 90, ал. 1 от Конституцията на Република България и чл. 92 от ПОДНС отправяме въпрос

**ОТНОСНО:** Прилагане на Наредба 30 от 2004 г. за утвърждаване на медицински стандарт "Физикална и рехабилитационна медицина".

**Уважаеми господин Москов,**

С Постановление на МС №169 от 26.06.2014 г. са изменени и допълнени разпоредби на Правилника за приложение на Закона за интеграция на хората с увреждания, като една от тях е чл.28 от Правилника, с която се определя балнеолечението и/или рехабилитационните услуги да се извършват в обекти, отговарящи на изискванията на Наредба 30 от 2004 г. за утвърждаване на медицински стандарт "Физикална и рехабилитационна медицина". Целта е държавата да гарантира ползването по предназначение на тези услуги от правоимащите лица, които се заплащат с публични средства, както и да регулира и контролира обектите, които ги предоставят.

Към настоящия момент 147 ДСП отправят писмени запитвания за всеки конкретен случай към РЗИ, на чиято територия се намира съответния доставчик на услугата. Това затруднява както ДСП, така и РЗИ, а често и удължава срока за произнасяне на директорите на ДСП за отпускане на добавката по реда на Административнопроцесуалния кодекс. По-важно е, че липсата на необходимата уредба и публични регистри на лечебните заведения, които могат да осъществяват лечебна дейност по медицинска специалност "физикална и рехабилитационна медицина" изключително затруднява гражданите, които имат нужда и право на ползването на тези услуги.

Въпреки твърденията на МЗ, че такива публични регистри са налични на интернет-страниците на РЗИ и МЗ, справка показва, че в 15 от тях няма никаква информация за лечебните заведения и самостоятелните обекти, които отговарят на изискванията на Наредба 30. В две РЗИ има наличен регистър, който не е актуализиран, а в останалите има данни само за лечебните заведения, без включени самостоятелни обекти и без актуализиране в реално време.

**Въпросът ни към Вас е**: Ще предприеме ли МЗ необходимите спешни мерки за предоставяне на широка публична информация, с оглед изпълнението на правата на хората с увреждания по чл.28 от ППЗИХУ?

 **Кристиан Вигенин**

**Емил Райнов**